Zas zvonia zvony - Noc kostolov 2017
Publikované 10.06.2017 v 11:25 v kategórii Naše projekty, prečítané: 19x
Prišla tajomná, pokojná noc – Noc kostolov...
Otvorili sa brány chrámov, kde sa ľudia stretávajú, aby sa stíšili, modlili, vytvárali vzťah s Nebeským Rodičom i medzi sebou navzájom.
Otvorili sa brány i kaplnky sv. Gorazda na Chrenovskej 15 v Nitre – kaplnka Starokatolíckej cirkvi na Slovensku. Ako súčasť programu, ktorý každoročne v spolupráci s Rytierskym rádom sv. Gorazda vytvárame, vystúpili naše pážatká – malí rytieri a kontesy – so svojimi piesňami, hrou na hudobných nástrojoch, prednesom poézie a prózy. Sami si moderovali, sami vystupovali, sami predviedli i svoje výtvarné práce. Deti boli šikovné a milé. Ďakujeme im za ich energiu a nasadenie, ktoré investovali do Noci kostolov.
Po vystúpení detí nasledovalo stíšenie pri hudbe – pri ceste zvukom. Veľkí i malí načúvali jemnej hudbe, jemným zvukom dažďovej palice, ocean drum, kalimby a mnohým iným.
Našiel sa čas i na rozhovory a priateľské stretnutia so známymi i neznámymi.
Tešíme sa, že i na budúci rok sa budeme takto môcť stretnúť a navzájom sa obohatiť v duchovnej oblasti nášho života.